《谢王元才见惠峨嵋山菩萨石》
宋代·晁公溯

久闻光明山，下有太古雪。
大冬剧严凝，厚地愈融结。
峥嵘成层冰，千岁终不灭。
野翁因斸荒，得此走城阙。
初非人磨礲，真是天剞劂。
形模如圭长，颜色逾玉洁。
巨细皆晶荧，青里俱洞澈。
或疑普贤化，谁得昆吾切。
太阳一照曜，神光时发越。
诚宜置宴坐，相伴修白业。
可配寒露壶，清泠濯明月。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。